***ชื่อโครงงาน*** *สร้างนิทาน สรรค์กลอน สืบสอนการละเล่นไทย*

***ชื่อผู้จัดทำโครงงาน*** *เด็กหญิงปุญญพัฒน์ อุ่นแก้ว*

*เด็กหญิงนฤมล สมปอง*

*เด็กหญิงพรรณรษา ยังละออ*

*เด็กหญิงวโรชา ธัญสิริพัฒนธาดา*

*เด็กหญิงสุพัฒตรา สุขเพีย*

*เด็กหญิงกชกร เกษรสร้อย*

***ชื่อครูที่ปรึกษาโครงงาน*** *นางสาวรวิภา ขุนาพรม*

*นางสาวรัตน์ติยาพร ทิพวารี*

**โรงเรียน** บ้านสิริขุนหาญ องค์การบริหารส่วนจังหวัดศรีสะเกษ

**ระดับชั้น** ประถมศึกษาปีที่ ๔ – ๖

**บทคัดย่อ**

โครงงานภาษาไทย เรื่อง สร้างนิทาน สรรค์กลอน สืบสอนการละเล่นไทยมีวัตถุประสงค์ ดังนี้ ๑. เพื่อสรุปความรู้เกี่ยวกับนิทาน การเขียนนิทาน กลอนสี่ และการละเล่นไทย ด้วยรูปแบบแผนที่ความคิด (Mind Mapping) ๒. เพื่อฝึกทักษะการเขียนนิทานสร้างสรรค์อนุรักษ์และสืบสานการละเล่นไทยและฝึกทักษะการแต่งกลอนสี่อนุรักษ์และสืบสานการละเล่นไทย ๓.เพื่อประเมินความพึงพอใจของนักเรียนโรงเรียนบ้านสิริขุนหาญที่มีต่อชุดนิทานสร้างสรรค์อนุรักษ์และสืบสานการละเล่นไทย ประชากรที่ใช้ ได้แก่ นักเรียนโรงเรียนบ้านสิริขุนหาญ อำเภอขุนหาญ จังหวัดศรีสะเกษ จำนวน ๑,๐๘๓ คน และกลุ่มตัวอย่างที่ใช้ ตัวแทนนักเรียนโรงเรียนบ้านสิริขุนหาญในระดับชั้นประถมศึกษาปีที่ ๑ – ๖ จำนวน ๖๐คน ได้มาโดยวิธีการสุ่มอย่างง่ายจากตัวแทนนักเรียน เครื่องมือที่ใช้ในการศึกษาค้นคว้า คือแบบสัมภาษณ์โครงงานภาษาไทย เรื่อง สร้างนิทาน สรรค์กลอน สืบสอนการละเล่นไทย แบบสอบถามพฤติกรรมการละเล่นไทยของนักเรียนโรงเรียนบ้านสิริขุนหาญ และแบบประเมินความพึงพอใจของนักเรียนโรงเรียนบ้านสิริขุนหาญ โดยสถิติที่ใช้ในการวิเคราะห์ข้อมูล คือ ค่าเฉลี่ย

ผลการศึกษาค้นคว้า พบว่า

๑. การสรุปความรู้เกี่ยวกับนิทาน การเขียนนิทาน กลอนสี่และการละเล่นไทยด้วยรูปแบบแผนที่ความคิด (Mind Mapping) พบว่า สามารถสรุปความรู้ด้วยรูปแบบแผนที่ความคิด (Mind Mapping) ตามรูปแบบของโทนี่ บูชาน ได้ ๔ เรื่อง คือ ๑ สรุปความรู้เกี่ยวกับนิทาน ๒. สรุปความรู้เกี่ยวกับการเขียนนิทาน ๓.สรุปความรู้เกี่ยวกับกลอนสี่ และ ๔. สรุปความรู้เกี่ยวกับการละเล่นไทย

๒. การฝึกเขียนชุดนิทานสร้างสรรค์อนุรักษ์และสืบสานการละเล่นไทย ได้นิทานสร้างสรรค์ทั้งหมด ๕ เรื่อง ได้แก่ นิทานสร้างสรรค์เรื่อง ๑.โจรสลัดกับเกาะลึกลับ ๒.ป๋องแป๋งกับปุ๊กลุ๊ก๓.ดวงเดือนสาวน้อยผู้อ่อนโยน ๔.มีมี่กับแรบบิทเพื่อนรัก และ๕.สงครามตี่จับ เป็นนิทานคติสอนใจมากที่สุด จำนวน ๓ เรื่อง ได้แก่นิทานสร้างสรรค์เรื่อง โจรสลัดกับเกาะลึกลับ ป๋องแป๋งกับปุ๊กลุ๊ก และดวงเดือนสาวน้อยผู้อ่อนโยนสุข เป็นนิทานเทวปกรณ์หรือตำนานปรัมปรา จำนวน ๑ เรื่อง ได้แก่ นิทานสร้างสรรค์เรื่อง สงครามตี่จับ และเป็นนิทานมหัศจรรย์ จำนวน ๑ เรื่อง ได้แก่ นิทานสร้างสรรค์เรื่อง มีมี่กับแรบบิทเพื่อนรักการฝึกทักษะกลอนสี่อนุรักษ์และสืบสานการละเล่นไทยได้บทกลอนสี่ ทั้งหมด ๕ เรื่อง ได้แก่ การละเล่นไทยเตย จำนวน ๑๐ บท การละเล่นไทยกาฟักไข่ จำนวน ๑๐ บท การละเล่นไทยเสือกินวัว จำนวน ๘ บท การละเล่นไทยกระต่ายขาเดียว จำนวน ๘ บท และการละเล่นไทยตี่จับ จำนวน ๘ บท

๓. การประเมินความพึงพอใจของนักเรียนโรงเรียนบ้านสิริขุนหาญมีความพึงพอใจที่มีต่อชุดนิทานสร้างสรรค์อนุรักษ์และสืบสานการละเล่นไทย มีค่าเฉลี่ยเท่ากับ ๒๐ อยู่ในระดับความพึงพอใจมาก เมื่อพิจารณาเป็นรายข้อความพึงพอใจมากที่สุดของชุดนิทานสร้างสรรค์คือ ความเหมาะสมของเนื้อหาในเล่มนิทานชุดนิทานสร้างสรรค์ มีค่าเฉลี่ยเท่ากับ ๔.๒๙ อยู่ในระดับความพึงพอใจมาก และความพึงพอใจน้อยที่สุดของชุดนิทานสร้างสรรค์คือ การนำเสนอนิทาน มีค่าเฉลี่ยเท่ากับ ๔.๑๔ อยู่ในระดับความพึงพอใจมาก

***กิตติกรรมประกาศ***

โครงงานภาษาไทยเรื่อง สร้างนิทาน สรรค์กลอน สืบสอนการละเล่นไทยคณะผู้จัดทำได้รับการส่งเสริมและสนับสนุน จากท่าน ผู้อำนวยการโรงเรียนบ้านสิริขุนหาญ นางวิไลลักษณ์ ศรีทากุล ที่สนับสนุนและพร้อมทั้งให้กำลังใจในการจัดทำโครงงาน ทำให้การทำโครงงานในครั้งนี้สำเร็จลุล่วงได้ด้วยดี

ขอขอบคุณนายสมพร เหล่าเจริญกำนันตำบลสิ อำเภอขุนหาญ จังหวัดศรีสะเกษคุณยายแอ๋ว สิทธิศรและคุณยายบุญเยือน วรรณทอง บ้านหนองแคน ที่ให้ข้อมูลเกี่ยวกับการละเล่นไทยในการศึกษาค้นคว้าในครั้งนี้

ขอขอบคุณคุณครูอัจฉรา ขุนาพรม ครูโรงเรียนบ้านเสม็ด “สามัคคีราษฎร์วิทยาคาร” จังหวัดบุรีรัมย์ ที่ให้ข้อมูลคำปรึกษาและแนะนำในข้อคิดเห็นต่างๆ เพื่อการปรับปรุงเนื้อหาให้สมบูรณ์ยิ่งขึ้น

ขอขอบคุณ คุณครูวัชระ ลานเจริญ ครูวิทยาลัยการอาชีพขุนหาญ อำเภอขุนหาญ จังหวัดศรีสะเกษ

ที่ให้ข้อมูลคำปรึกษาและข้อเสนอแนะในการแต่งกลอนสี่ เพื่อให้ไพเราะและเหมาะสมยิ่งขึ้น

ขอขอบคุณ คุณครูรวิภา ขุนาพรม คุณครูรัตน์ติยาพร ทิพวารี และคุณครูกลุ่มสาระการเรียนรู้ภาษาไทยทุกท่าน ตลอดจนคุณครูโรงเรียนบ้านสิริขุนหาญทุกท่าน ที่ให้ข้อมูลคำปรึกษา ชี้แนะแนวทางการทำโครงงานทำให้สามารถแก้ปัญหาที่เกิดขึ้นในระหว่างการทำโครงงานได้

สุดท้ายขอขอบคุณ คุณพ่อคุณแม่ของคณะผู้จัดทำ ผู้ปกครองของเพื่อนๆ และเพื่อนๆทุกคนที่ให้ข้อเสนอแนะต่างๆ  คณะผู้จัดทำจึงขอขอบพระคุณทุกท่านเป็นอย่างสูงมา  ณ โอกาสนี้

คณะผู้จัดทำ

